CELEX: 32017R0929
Language: lt
Date: 2017-05-31 00:00:00
Title: 2017 m. gegužės 31 d. Komisijos įgyvendinimo reglamentas (ES) 2017/929, kuriuo nustatoma nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų nukrypti leidžianti nuostata, taikoma žvejybai laivų velkamaisiais tinklais Graikijos teritoriniuose vandenyse

1.6.2017   
            
            
               LT
            
            
               Europos Sąjungos oficialusis leidinys
            
            
               L 141/3
            
         KOMISIJOS ĮGYVENDINIMO REGLAMENTAS (ES) 2017/929
   2017 m. gegužės 31 d.
   kuriuo nustatoma nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų nukrypti leidžianti nuostata, taikoma žvejybai laivų velkamaisiais tinklais Graikijos teritoriniuose vandenyse
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių (1), ypač į jo 13 straipsnio 5 dalį,
   kadangi:
   
               (1)
            
            
               Reglamento (EB) Nr. 1967/2006 13 straipsnio 1 dalimi draudžiama naudoti velkamuosius įrankius 3 jūrmylių ir mažesniu atstumu nuo kranto arba iki 50 m izobatos, kur tas gylis yra pasiekiamas trumpesniu atstumu nuo kranto;
            
         
               (2)
            
            
               valstybės narės prašymu Komisija gali leisti nukrypti nuo Reglamento (EB) Nr. 1967/2006 13 straipsnio 1 dalies, jei įvykdomos tam tikros 13 straipsnio 5 ir 9 dalyse nustatytos sąlygos;
            
         
               (3)
            
            
               2016 m. birželio 2 d. Komisija gavo Graikijos prašymą leisti taikyti nuo Reglamento (EB) Nr. 1967/2006 13 straipsnio 1 dalies pirmos pastraipos nukrypti leidžiančią nuostatą tradicinei paprastųjų smaridžių (Spicara smaris) ir dryžųjų jūrų karosų (Boops boops) žvejybai laivų velkamaisiais tinklais Graikijos teritoriniuose vandenyse;
            
         
               (4)
            
            
               prašymas susijęs su Graikijoje jau leidžiama veikla ir apima laivus, kurie žvejybos veiklą vykdo daugiau kaip penkerius metus ir vadovaujasi Graikijos priimtu valdymo planu;
            
         
               (5)
            
            
               2016 m. rugsėjo mėn. Žuvininkystės mokslo, technikos ir ekonomikos komitetas (STECF) įvertino Graikijos prašymą dėl nukrypti leidžiančios nuostatos ir su ta nuostata susijusį valdymo plano projektą;
            
         
               (6)
            
            
               2016 m. gruodžio 29 d. Ministerijos sprendimu (6719/146097/29–12–2016) Graikija priėmė valdymo planą pagal Reglamento (EB) Nr. 1967/2006 19 straipsnio 2 dalį (toliau – Graikijos valdymo planas);
            
         
               (7)
            
            
               nukrypti leidžianti nuostata, kurios prašo Graikija, atitinka Reglamento (EB) Nr. 1967/2006 13 straipsnio 5 dalyje ir 9 straipsnyje nustatytas sąlygas;
            
         
               (8)
            
            
               visų pirma esama konkrečių geografinių apribojimų tiek dėl Graikijos morfologinės sandaros – ji sudaryta iš gausybės įvairiose jūrose išsidėsčiusių salų, – tiek dėl to, kad tikslinės rūšys yra išsidėsčiusios išimtinai tam tikrose vietose ir priekrantės rajonų zonose, kuriose gylis mažesnis nei 50 metrų. Taigi žvejybos plotai yra riboti;
            
         
               (9)
            
            
               žvejyba negali būti vykdoma kitais žvejybos įrankiais, nes tik laivų velkamieji tinklai turi technines charakteristikas, kurios būtinos šio tipo žvejybai vykdyti;
            
         
               (10)
            
            
               be to, ši žvejyba nedaro didelio poveikio jūros aplinkai, nes laivų velkamųjų tinklų atrankumas yra labai geras, jie nesiekia jūros dugno ir negali būti naudojami virš jūros dugno, kuriame auga Posidonia oceanica;
            
         
               (11)
            
            
               prašymas pateiktas dėl 244 laivų, kurie išvardyti valdymo plano, kuriuo reguliuojamas tradicinių laivų gaubiamųjų tinklų naudojimas Graikijos vandenyse, 5 priede, sąrašo. Nukrypti leidžianti nuostata, kurios prašo Graikija, būtų taikoma ribotam skaičiui laivų, palyginti su dideliu laivyno, žvejojančio laivų velkamaisiais tinklais, pasiskirstymo plotu – šis laivynas sudaro apie 1,5 % viso Graikijos žvejybos laivyno, o jo bendroji talpa (GT) – 1 697,72 t;
            
         
               (12)
            
            
               tie laivai įrašyti į sąrašą, perduotą Komisijai pagal Reglamento (EB) Nr. 1967/2006 13 straipsnio 9 dalį;
            
         
               (13)
            
            
               Graikijos ministerijos sprendimu ir valdymo planu užtikrinama, kad žvejybos pastangos pagal Reglamento (EB) Nr. 1967/2006 13 straipsnio 9 dalį toliau didinamos nebus;
            
         
               (14)
            
            
               atitinkama žvejybos veikla tenkina Reglamento (EB) Nr. 1967/2006 4 straipsnio 1 dalies pirmoje pastraipoje nustatytus reikalavimus, pagal kuriuos draudžiama žvejoti virš tam tikrų buveinių. Iš tiesų tinklai velkami per vandens storymę ir nesiekia jūros dugno. Be to, užbaigtais Posidonia oceanica augimviečių Graikijos teritoriniuose vandenyse žemėlapiais prisidėta prie Posidonia oceanica apsaugos;
            
         
               (15)
            
            
               Reglamento (EB) Nr. 1967/2006 8 straipsnio 1 dalies h punkto reikalavimas netaikomas, nes jis susijęs su traleriais;
            
         
               (16)
            
            
               dėl reikalavimo laikytis 9 straipsnio 3 dalies, kurioje nustatytas minimalus tinklo akių dydis, Komisija pažymi, kad Graikija pagal Reglamento (EB) Nr. 1967/2006 9 straipsnio 7 dalį leido savo valdymo plane nukrypti nuo šių nuostatų, kadangi susijusi žvejybos veikla yra labai atranki, jos poveikis jūros aplinkai yra nereikšmingas ir jai netaikomos 4 straipsnio 5 dalies nuostatos;
            
         
               (17)
            
            
               atitinkama žvejybos veikla vykdoma labai nedideliu atstumu nuo kranto ir todėl netrukdo kitų laivų veiklai;
            
         
               (18)
            
            
               valdymo planu užtikrinama, kad Reglamento (EB) Nr. 1967/2006 III priede nurodytų rūšių žuvų būtų sužvejojama kuo mažiau, kadangi tikslinės rūšys yra paprastosios smaridės (Spicara smaris) ir dryžieji jūrų karosai (Boops boops), kurie į Reglamento (EB) Nr. 1967/2006 III priedą neįrašyti, o žvejybos veikla yra labai atranki;
            
         
               (19)
            
            
               žvejybos veikla yra labai atranki ir nėra žvejojami galvakojai moliuskai;
            
         
               (20)
            
            
               laikantis Tarybos reglamento (EB) Nr. 1224/2009 (2) 14 straipsnyje nustatytų sąlygų, į valdymo planą įtrauktos žvejybos veiklos stebėjimo priemonės;
            
         
               (21)
            
            
               į Graikijos valdymo planą įtrauktos žvejybos veiklos stebėjimo priemonės, kaip numatyta Reglamento (EB) Nr. 1967/2006 13 straipsnio 9 dalies trečioje pastraipoje;
            
         
               (22)
            
            
               todėl prašymas dėl leidžiančios nukrypti nuostatos turėtų būti patenkintas;
            
         
               (23)
            
            
               Graikija turėtų reguliariai ir laikydamasi savo valdymo plane numatyto stebėsenos plano teikti ataskaitas Komisijai;
            
         
               (24)
            
            
               nukrypti leidžiančios nuostatos galiojimo trukmė bus apribota, taip užtikrinant, kad tuo atveju, jei, Komisijai pateiktos ataskaitos duomenimis, naudojamų išteklių apsaugos būklė pablogėtų, būtų galima nedelsiant imtis taisomųjų valdymo priemonių ir kartu pagerinti mokslinės informacijos bazę, kuria remiantis būtų tobulinamas valdymo planas;
            
         
               (25)
            
            
               šiame reglamente numatytos priemonės atitinka Žuvininkystės ir akvakultūros komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Nukrypti leidžianti nuostata
   1.   Reglamento (EB) Nr. 1967/2006 13 straipsnio 1 dalis netaikoma paprastųjų smaridžių (Spicara smaris) ir dryžųjų jūrų karosų (Boops boops) žvejybai laivų velkamaisiais tinklais Graikijos teritoriniuose vandenyse.
   2.   1 dalyje nurodytus laivų velkamuosius tinklus gali naudoti laivai,
   
               a)
            
            
               kurių registracijos numeris įrašytas į Graikijos valdymo plano 5 priedą;
            
         
               b)
            
            
               kurie žvejybos veiklą vykdo ilgiau daugiau kaip penkerius metus ir
            
         
               c)
            
            
               kurie turi žvejybos leidimą ir veiklą vykdo pagal valdymo planą, kurį Graikija priėmė remdamasi Reglamento (EB) Nr. 1967/2006 19 straipsniu.
            
         2 straipsnis
   Stebėsenos planas ir ataskaita
   Graikija Komisijai pateikia pagal valdymo plane nustatytą stebėjimo planą parengtą ataskaitą.
   3 straipsnis
   Įsigaliojimas
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas trejus metus po šio reglamento įsigaliojimo.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. gegužės 31 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 409, 2006 12 30, p. 11.
   
      (2)  2009 m. lapkričio 20 d. Tarybos reglamentas (EB) Nr. 1224/2009, nustatantis Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).